BDMS ลบ 3% วิตกกำไรไตรมาส 2 ทรุดเหลือ 740 ลบ. เซ่นพิษ “โควิด” ฉุดรายได้ลด
BDMS ลบ 3% วิตกกำไรไตรมาส 2 ทรุดเหลือ 740 ลบ. เซ่นพิษ “โควิด” ฉุดรายได้ลด
6 ส.ค. 2563

ผู้สื่อข่าวรายงานว่า ราคาหุ้น บริษัท กรุงเทพดุสิตเวชการ จำกัด (มหาชน) หรือ BDMS ณ เวลา 10.22 น. อยู่ที่ระดับ 20.90 บาท ลบ 0.70 บาท หรือ 3.24% สูงสุดที่ระดับ 21.60 บาท ต่ำสุดที่ระดับ 20.80 บาท ด้วยมูลค่าการซื้อขาย 406.48 ล้านบาท

ด้านบล.ดีบีเอสฯ ระบุในบทวิเคราะห์ คาดกำไรสุทธิไตรมาส 2/63 ที่ 737 ล้านบาท ลดลง -60% จากปีก่อน, -71% จากไตรมาสก่อน โดยปัจจัยกดดันคือจำนวนคนไข้ทั้งในประเทศและต่างชาติลดลงในช่วงโควิด-19 ระบาดและมีการ Lockdown รวมถึง Economy of scale ที่น้อยลง คาดรายได้ไตรมาส 2/63 ลดลง -25% จากปีก่อน, -26% จากไตรมาสก่อน และ EBITDA margin ลดลงเป็น 17.3% จาก 19.8% ในไตรมาส 2/62 และ 23.9% ในไตรมาส 1/63
อย่างไรก็ตาม คาดว่าแนวโน้มดีขึ้นในช่วงครึ่งปีหลังจากผ่อนคลาย Lockdown ทำให้จำนวนคนไข้ในประเทศเพิ่มขึ้น ความต้องการ Quarantine มากขึ้น ส่วนคนไข้ต่างชาติก็จะทยอยฟื้นตัวหลังไทยเริ่มทำ Travel bubble และคนไข้จากประเทศเพื่อนบ้าน (เมียนมา กัมพูชา ลาว) จะเข้ามามากขึ้น
โดยระยะยาวเติบโตได้ดี โดยมีปัจจัยหนุน จาก 1) สังคมสูงวัยที่จะใหญ่ขึ้น, 2) การเติบโตของ Medical Tourism, 3) คนไข้ประกันเติบโตได้ต่อเนื่อง และ 4) การจับมือกับพันธมิตรทางธุรกิจ เช่น Ping Un Health เป็นต้น สำหรับธุรกิจ Wellness คลีนิคและโฮเทล มี EBITDA loss ในปี 62 ประมาณ 200 ล้านบาท ผู้บริหารคาดว่าธุรกิจนี้จะคุ้มทุนได้ในปี 65
ดังนั้น คงคำแนะนำ “ซื้อ” โดยทาง DBS ปรับลดคาดการณ์กำไรสุทธิปี 63F-64F ลง -9% และ -8% ตามลำดับ โดยปรับลดรายได้และ EBITDA margin ลงสะท้อนการฟื้นตัวที่ช้ากว่าคาด แต่แนวโน้มระยะยาวยังไปได้ดี ให้ราคาพื้นฐาน 25 บาท (DCF, WACC 7.1%, TG 3%)